2. ปัจจัยความเสี่ยง

2.1 ความเสี่ยงจากการประกอบธุรกิจ

กลุ่มผลิตภัณฑ์เพื่อสิ่งแวดล้อมและกลุ่มผลิตภัณฑ์วัสดุก่อสร้างและอุตสาหกรรม

-   ความเสี่ยงจากสินค้าทดแทนและการเปลี่ยนแปลงทางด้านรสนิยมของกลุ่มผู้บริโภค

ในปัจจุบัน
การผลิตสินค้าประเภทถังสำรองน้ำสำหรับอุปโภคบริโภคและถังบำบัดน้ำเสียที่ใช้สำหรับบ้านพักอาศัยมีความหลากหลายมากยิ่งขึ้น
แม้ว่าจากในอดีตที่ผลิตภัณฑ์ถังสำรองน้ำและถังบำบัดน้ำเสียส่วนใหญ่ถูกผลิตจากไฟเบอร์กลาสเป็นหลัก
แต่ในปัจจุบันมีการพัฒนาการผลิตโดยใช้วัสดุประเภทอื่นทดแทน
ดังนั้นหากผู้บริโภคมีรสนิยมที่เปลี่ยนแปลงไปโดยมีความต้องการในสินค้าทดแทนดังกล่าวมากยิ่งขึ้น
จะส่งผลกระทบต่อผลการดำเนินงานของบริษัทโดยรวม

อย่างไรก็ตาม วัสดุในการผลิตสินค้าของบริษัทมีคุณภาพสูง
โดยผลิตภัณฑ์ประเภทถังบำบัดน้ำเสียของบริษัทมุ่งเน้นผลิตถังบำบัดน้ำเสียประเภทไฟเบอร์กลาสซึ่งมีคุณภาพสูงกว่าถังบำบัดน้ำเสียประเภทพลาสติก
ดังนั้นจึงคาดว่าสินค้าทดแทนดังกล่าวจะไม่ส่งผลกระทบต่อความต้องการผลิตภัณฑ์ระบบบำบัดน้ำเสียของบริษัท
ขณะที่ผลิตภัณฑ์ประเภทถังสำรองน้ำของบริษัท มีผลิตภัณฑ์ทดแทนเข้ามาแบ่งส่วนแบ่งทางการตลาด
อย่างไรก็ตาม ปัจจัยด้านคุณภาพ ความสวยงาม
ความสะดวกในการใช้งานและราคาจำหน่ายยังเป็นปัจจัยหลักที่จะทำให้กลุ่มลูกค้าพิจารณาเลือกใช้ผลิตภัณฑ์แต่ละประเภท
ดังนั้นเพื่อสนองความต้องการของกลุ่มลูกค้าและการลดความเสี่ยงจากผลิตภัณฑ์ทดแทน
บริษัทมีนโยบายที่จะพัฒนากระบวนการผลิตและรูปแบบของผลิตภัณฑ์ใหม่ออกสู่ตลาดอย่างต่อเนื่องตลอดจนการเพิ่มความหลากหลายของผลิตภัณฑ์

-   ความเสี่ยงจากผู้ประกอบการรายใหม่และสินค้าลอกเลียนแบบ

เนื่องจากในปัจจุบัน สำนักงานมาตรฐานผลิตภัณฑ์อุตสาหกรรม กระทรวงอุตสาหกรรม (“สมอ.”)
ซึ่งเป็นหน่วยงานที่ให้การรับรองมาตรฐานผลิตภัณฑ์อุตสาหกรรม (“มอก.”)
ยังไม่ได้กำหนดมาตรฐานผลิตภัณฑ์ประเภทถังบำบัดน้ำเสียออกมาบังคับใช้อย่างเป็นทางการ
จึงส่งผลให้มีผู้ประกอบการรายใหม่เข้ามาดำเนินธุรกิจระบบบำบัดน้ำเสียจำนวนมาก

อย่างไรก็ตาม ในปัจจุบันจากการที่รัฐบาลให้ความสำคัญกับสิ่งแวดล้อมมากขึ้น
อีกทั้งมีแรงผลักดันจากผู้ประกอบการ เพื่อให้มีการกำหนดมาตรฐาน มอก. มากขึ้น ซึ่งบริษัท
คาดว่าภายหลังการประกาศใช้มาตรฐานดังกล่าวอย่างเป็นทางการแล้ว จะทำให้มีผู้ประกอบการ
ในอุตสาหกรรมมีจำนวนลดลง
เนื่องจากคุณภาพของผลิตภัณฑ์อุตสาหกรรมที่ได้มาตรฐานนั้นจะมีต้นทุนในการบริหารงานที่สูง
รวมถึงเป็นอุปสรรคในการเข้ามาของผู้ประกอบการรายใหม่ที่ผลิตสินค้าที่มีคุณภาพต่างกัน
จึงคาดว่าจะมีโอกาสทางการตลาดเพิ่มมากขึ้น

-   ความเสี่ยงจากความผันผวนของราคาวัตถุดิบหลักในการผลิต

บริษัท มีความเสี่ยงจากการเพิ่มขึ้นของราคาวัตถุดิบหลักที่สำคัญซึ่งใช้ในการผลิตถังบำบัดน้ำเสีย
ถังสำรองน้ำ และวัสดุก่อสร้างซึ่งเป็นธุรกิจหลักของบริษัทโดยมีวัตถุดิบหลัก ได้แก่ เรซิน ใยแก้ว
แผ่นเหล็กรีดเย็น อะครีลิค และปูนซีเมนต์
โดยเฉพาะราคาเรซินที่ผันผวนไปตามราคาน้ำมันในตลาดโลก

จากการที่ราคาวัตถุดิบหลักของบริษัทมีแนวโน้มผันผวนตามกลไกของตลาดโลก
ซึ่งอาจส่งผลกระทบต่อต้นทุนขายและอัตรากำไรขั้นต้น รวมถึงอัตรากำไรสุทธิของบริษัทได้
ดังนั้นบริษัทจึงได้มีการดำเนินมาตรการเพื่อลดความเสี่ยงดังกล่าว ซึ่งแบ่งออกเป็น 2 แนวทางหลัก
ได้แก่ การบริหารราคาขาย รวมไปถึงการวางแผนผลิตและการบริหารการจัดซื้อวัตถุดิบ

-   ความเสี่ยงจากการพึ่งพิงภาวะอุตสาหกรรมของธุรกิจอสังหาริมทรัพย์

เนื่องจากกลุ่มผลิตภัณฑ์หลักของบริษัทซึ่งได้แก่
กลุ่มผลิตภัณฑ์เพื่อสิ่งแวดล้อมและกลุ่มผลิตภัณฑ์วัสดุก่อสร้างและอุตสาหกรรมเป็นผลิตภัณฑ์ที่มีอัตราการเติบโตไปในทิศทางเดียวกับการเติบโตของภาวะอุตสาหกรรมของธุรกิจอสังหาริมทรัพย์
ดังนั้นปริมาณความต้องการและราคาของผลิตภัณฑ์ดังกล่าวจะขึ้นอยู่กับภาวะอุตสาหกรรมของธุรกิจอสังหาริมทรัพย์โดยรวม
โดยในปี 2540
เป็นช่วงที่เกิดวิกฤตเศรษฐกิจในภูมิภาคเอเชียและทำให้เกิดการชะลอตัวของภาวะอุตสาหกรรมของธุรกิจอสังหาริมทรัพย์
จึงส่งผลกระทบต่อความต้องการสินค้าของบริษัทและความสามารถในการชำระค่าสินค้าของกลุ่มลูกค้าบริษัท

อย่างไรก็ตาม
บริษัทได้มีการกระจายความเสี่ยงออกไปยังกลุ่มลูกค้าที่หลากหลายกลุ่มมากขึ้นและมีนโยบายกระจายรายได้ไปยังธุรกิจใหม่
เพื่อลดการพึ่งพารายได้จากสายผลิตภัณฑ์หลักที่มีความเสี่ยงจากภาวะอุตสาหกรรมอสังหาริมทรัพย์
โดยได้ลงทุนในธุรกิจไฟฟ้าพลังงานแสงอาทิตย์ซึ่งดำเนินการโดย IGC และ
ธุรกิจจัดจำหน่ายเครื่องใช้ไฟฟ้าที่มีคุณสมบัติในการประหยัดพลังงานซึ่งดำเนินการโดย PHA

กลุ่มผลิตภัณฑ์เครื่องใช้ไฟฟ้าที่มีคุณสมบัติในการประหยัดพลังงาน

PHA
มีการประกอบธุรกิจโดยการว่าจ้างผลิตสินค้าในกลุ่มผลิตภัณฑ์เครื่องใช้ไฟฟ้าที่มีคุณสมบัติในการประหยัดพลังงานเพื่อจัดจำหน่ายภายใต้ตราสินค้า
“MIRAGE” ดังนั้น PHA
อาจต้องเผชิญกับความเสี่ยงจากการพึ่งพิงผู้ผลิตน้อยรายในกลุ่มผลิตภัณฑ์ดังกล่าว โดยในปัจจุบัน PHA
จัดจ้างบริษัท ซันโย คอมเมอร์เชี่ยล โซลูชั่นส์ (ไทยแลนด์) จำกัด (“SCMT”)
สำหรับการผลิตตู้แช่แข็งให้แก่ PHA และบริษัท ไฮเออร์ อีเลคทริคอล แอพพลายแอนซ์
(ประเทศไทย) จำกัด (“HAIER”) สำหรับการผลิตตู้เย็นให้แก่ PHA อย่างไรก็ตาม PHA
ได้เล็งเห็นถึงความเสี่ยงในการดำเนินธุรกิจนี้ ดังนั้น PHA จึงได้ติดต่อผู้ผลิตสำรองรายอื่นไว้แล้ว
สำหรับในกรณีที่ SCMT และ HAIER ไม่สามารถผลิตผลิตภัณฑ์ให้แก่ PHA ได้

กลุ่มธุรกิจไฟฟ้าพลังงานแสงอาทิตย์

ปัจจุบัน IGC มีสถานะเป็นบริษัทย่อยของบริษัท โดยบริษัท ถือหุ้นในสัดส่วนร้อยละ 69.92
ของทุนจดทะเบียนและทุนชำระแล้วจำนวน 510 ล้านบาท
ทั้งนี้ธุรกิจไฟฟ้าพลังงานแสงอาทิตย์ถือเป็นธุรกิจใหม่ของบริษัทซึ่งมีแผนจะลงทุนโครงการต่อเนื่องจึงอาจมีความเสี่ยงในการดำเนินธุรกิจซึ่งสามารถสรุปได้ดังนี้

-   ความเสี่ยงในด้านความสามารถในการผลิตไฟฟ้า

ปัจจุบันประสิทธิภาพในการดำเนินงาน โดยรวมของทั้งระบบ อยู่ที่ประมาณร้อยละ 80 ทั้งนี้
หากเกิดความผิดพลาดหรืออุปกรณ์ในขั้นตอนใดขั้นตอนหนึ่งของกระบวนการผลิตกระแสไฟฟ้าบกพร่อง
จะทำให้ประสิทธิภาพในการดำเนินงานโดยรวมลดต่ำลง
ซึ่งส่งผลต่อปริมาณกระแสไฟฟ้าที่ผลิตได้และทำให้รายได้ลดลง

อย่างไรก็ตาม IGC
มีระบบการบริหารจัดการและมีพนักงานที่มีความรู้ความสามารถประกอบกับมีผู้เชี่ยวชาญจากผู้จำหน่ายอุปกรณ์ประจำอยู่ที่โรงไฟฟ้า
เพื่อคอยให้คำปรึกษาทางเทคนิค ในการดูและปรับปรุงประสิทธิภาพของโรงไฟฟ้าให้ดียิ่งขึ้นรวมทั้ง
มีการวางระบบซอฟต์แวร์ที่สามารถช่วยวิเคราะห์ประสิทธิภาพในการทำงานของระบบการผลิตไฟฟ้า
ซึ่งสามารถรายงานผลทันทีในกรณีที่เกิดปัญหาของแผงโซลาร์เซลล์หรืออุปกรณ์อื่น ๆ
ของระบบการผลิต นอกจากนี้อุปกรณ์ต่าง ๆ
ยังมีการรับประกันประสิทธิภาพและอายุการใช้งานโดยผู้ผลิตอีกด้วย

-   ความเสี่ยงในความล่าช้าที่อาจจะเกิดขึ้นได้จากการก่อสร้างโรงไฟฟ้าพลังงานแสงอาทิตย์แห่งที่
    2 และ 3

จากการที่ IGC มีแผนก่อสร้าง โรงไฟฟ้าแห่งที่ 2 และ 3 โดยคาดว่า
จะแล้วเสร็จและสามารถจำหน่ายไฟฟ้าเข้าระบบได้ภายในไตรมาส 1 ปี 2556 อย่างไรก็ตาม IGC
อาจมีความเสี่ยงอันอาจจะเกิดขึ้นได้ในกรณีที่การก่อสร้างโรงไฟฟ้าและติดตั้งระบบการผลิตไฟฟ้าล่าช้ากว่ากำหนด
ซึ่งจะส่งผลให้รายได้และผลตอบแทนจากการลงทุนอาจเบี่ยงเบนไปจากที่คาดการณ์ไว้ โดย IGC
ได้เตรียมวิธีป้องกันจากความเสี่ยงด้านนี้โดยการคัดเลือกทำเลที่ตั้งของโรงไฟฟ้าอย่างรอบคอบ
อย่างไรก็ตามในเดือนมีนาคม 2556 โครงการก่อสร้างโรงไฟฟ้าแห่งที่ 2 และ 3
ก่อสร้างแล้วเสร็จอยู่ระหว่างการตรวจรับมอบงาน

-   ความเสี่ยงด้านคู่สัญญาในการรับซื้อไฟฟ้า

โดยในปัจจุบัน IGC ได้เริ่มเปิดดำเนินการเชิงพาณิชย์ (“COD”)
สำหรับโรงไฟฟ้าพลังงานแสงอาทิตย์ 1 แห่ง ที่จังหวัดสระบุรีตั้งแต่วันที่ 27 ธันวาคม 2553 โดยมี
กฟภ. เป็นคู่สัญญาในการรับซื้อไฟฟ้า โดย IGC อาจมีความเสี่ยงในการจำหน่ายไฟฟ้าให้แก่ กฟภ.
ในกรณีที่สัญญาซื้อขายไฟฟ้าถูกยกเลิก อย่างไรก็ตามความเสี่ยงดังกล่าวก็จะไม่เกิดขึ้น หาก IGC
ไม่ได้ละเมิดสัญญาที่ตกลงไว้กับทาง กฟภ.

-   ความเสี่ยงจากการดำเนินงานของ IGC ที่อาจส่งผลกระทบต่องบการเงินรวมของบริษัท

เนื่องจากธุรกิจโรงไฟฟ้าเป็นธุรกิจที่ใช้เงินลงทุนสูงโดยเฉพาะในช่วงแรกของการลงทุน
รวมไปถึงการเริ่มดำเนินงานโรงไฟฟ้าแห่งใหม่นั้นจะยังใช้กำลังการผลิตได้ไม่เต็มที่
จึงทำให้ในอนาคตเมื่อ IGC เริ่มเปิดดำเนินงานโรงไฟฟ้าแห่งใหม่
อาจจะยังไม่เกิดกำไรในช่วงแรกของการดำเนินงาน
และอาจจะกระทบต่อผลการดำเนินงานของบริษัท
แต่ในระยะยาวเมื่อใช้กำลังการผลิตได้อย่างมีประสิทธิภาพแล้ว
ธุรกิจโรงไฟฟ้าจะเป็นธุรกิจที่สามารถสร้างรายได้ได้อย่างต่อเนื่องและมั่นคง

-   ความเสี่ยงด้านภัยธรรมชาติที่อาจจะกระทบต่อผลตอบแทนของธุรกิจ

การประกอบธุรกิจไฟฟ้าพลังงานแสงอาทิตย์นั้นต้องพึ่งพิงคุณภาพและความเข้มของแสงเป็นหลัก ดังนั้น
IGCอาจจะเผชิญกับความเสี่ยงด้านภัยธรรมชาติที่อาจจะกระทบต่อผลตอบแทนของธุรกิจได้
เนื่องด้วยเหตุการณ์ภัยธรรมชาติไม่สามารถคาดการณ์ได้ อย่างไรก็ตามทาง IGC
ได้วางแผนสำหรับป้องกันปัญหานี้ โดยการเลือกพื้นที่สำหรับการป้องกันอุทกภัย IGC
ซึ่งได้วิเคราะห์ตามหลักภูมิศาสตร์และคัดเลือกพื้นที่ที่มีโอกาสเสี่ยงน้อยที่สุด
นอกไปจากนั้นการผลิตไฟฟ้าของโรงไฟฟ้าแต่ละแห่งจะแยกกันผลิตและแยกจุดจำหน่ายไฟฟ้า
ดังนั้นในกรณีที่โรงไฟฟ้าแห่งใดแห่งหนึ่งได้รับความเสียหายจากเหตุการณ์ไม่คาดคิดจะไม่ส่งผลกระทบต่อโรงไฟฟ้าแห่งอื่น
นอกจากนี้ IGC ได้ทำประกันภัยทางธุรกิจเพื่อคุ้มครองให้สามารถดำเนินธุรกิจได้อย่างต่อเนื่อง
กรณีมีความเสียเกิดขึ้นจากภัยธรรมชาติอีกด้วย

2.2 ความเสี่ยงด้านการเงิน

-   ความเสี่ยงจากการมีอัตราส่วนหนี้สินต่อทุนที่สูง

ในปี 2553-2554 บริษัทและบริษัทย่อยมีอัตราส่วนหนี้สินต่อทุนเท่ากับ 8.58 เท่า และ 10.13
โดยอัตราส่วนหนี้สินต่อทุนที่สูงนั้น
เป็นผลมาจากการที่บริษัทมีผลขาดทุนสะสมจำนวนมากในช่วงเหตุการณ์วิกฤติการณ์การเงินในทวีปเอเชียในปี
2540

อย่างไรก็ตาม
การดำเนินงานของบริษัทดีขึ้นอย่างต่อเนื่องและผลขาดทุนสะสมลดน้อยลงอย่างต่อเนื่องด้วยเช่นกัน
โดยอัตราหนี้สินต่อทุนลดลงเหลือ 7.92 เท่า ณ วันที่ 31 ธันวาคม 2555 นอกจากนี้
ภายหลังจากการเสนอขายหุ้นสามัญเพิ่มทุนให้กับประชาชนคาดว่าจะทำให้ส่วนของผู้ถือหุ้นของบริษัท
เพิ่มขึ้น และส่งผลให้อัตราส่วนหนี้สินต่อทุนของบริษัทและบริษัทย่อยจะลดลงอย่างมีนัยสำคัญ

-   ความเสี่ยงด้านอัตราแลกเปลี่ยน

บริษัท มีความเสี่ยงจากอัตราแลกเปลี่ยนเงินตราต่างประเทศ เนื่องจากบริษัท
มีรายได้จากการส่งออกผลิตภัณฑ์ที่ผลิตจากซีเมนต์เสริมใยแก้ว (Glass Reinforced Cement:
GRC) และผลิตภัณฑ์อื่นๆ ไปจำหน่ายยังต่างประเทศ ประกอบกับบริษัท
มีการสั่งซื้อวัตถุดิบในการผลิตบางส่วนจากต่างประเทศอย่างต่อเนื่องเช่นกัน

อย่างไรก็ตาม
บริษัทได้รับผลกระทบจากความผันผวนของอัตราแลกเปลี่ยนในสัดส่วนที่น้อยลงเนื่องจากบริษัทมีทั้งการส่งออกสินค้าและการนำเข้าที่เป็นสกุลเงินต่างประเทศเดียวกัน
โดยการนำเงินรายได้ในสกุลเงินตราต่างประเทศมาหักชำระค่าวัตถุดิบซึ่งเป็นเงินสกุลเดียวกัน
(Natural Hedge) รวมถึงหากมีความจำเป็นบริษัท จะทำสัญญาซื้อขายอัตราแลกเปลี่ยนล่วงหน้า
(Forward Contract) กับสถาบันการเงิน ดังนั้น จากนโยบายการบริหารความเสี่ยงของบริษัท
ด้วยวิธีการดังกล่าว จะทำให้บริษัทสามารถลดความเสี่ยงในด้านอัตราแลกเปลี่ยนได้อีกระดับหนึ่ง

2.3 ความเสี่ยงด้านการบริหารจัดการ

-   ความเสี่ยงกรณีบริษัท มีผู้ถือหุ้นรายใหญ่ที่มีอิทธิพลต่อการกำหนดนโยบายการบริหาร

  บริษัท มีผู้ถือหุ้นรายใหญ่ที่มีอิทธิพลต่อการกำหนดนโยบายการบริหาร ได้แก่ บริษัท พรีเมียร์ ฟิชชั่น
  แคปปิตอล จำกัด (“PFC”) มีสัดส่วนการถือหุ้นทางตรงในบริษัท คิดเป็นร้อยละ 84.28
  ตลอดจนมีการส่งตัวแทนดำรงตำแหน่งกรรมการของบริษัทรวม 3 ท่านจากจำนวนกรรมการทั้งสิ้น
  8 ท่าน ทำให้ผู้ถือหุ้นใหญ่ดังกล่าวสามารถควบคุมนโยบายของบริษัท และการบริหารงาน
  ตลอดจนมีอิทธิพลต่อการตัดสินใจของบริษัท ในเรื่องที่ต้องใช้มติที่ประชุมผู้ถือหุ้น
  ไม่ว่าจะเป็นเรื่องการแต่งตั้งกรรมการ
  หรือการขอมติในเรื่องอื่นที่ต้องใช้เสียงส่วนใหญ่ของที่ประชุมผู้ถือหุ้น
  ยกเว้นเรื่องที่กฏหมายหรือข้อบังคับบริษัทกำหนดให้ต้องได้รับเสียง 3 ใน 4 ของที่ประชุมผู้ถือหุ้น
  ดังนั้น
  ผู้ถือหุ้นรายอื่นอาจไม่สามารถรวบรวมคะแนนเสียงเพื่อตรวจสอบและถ่วงดุลเรื่องที่ผู้ถือหุ้นใหญ่เสนอได้

อย่างไรก็ตาม
บริษัทมีการควบคุมโครงสร้างการบริหารจัดการโดยการเสาะหาบุคลากรที่มีความรู้ความสามารถ
มีการกำหนดขอบเขตอำนาจการดำเนินงาน
และการมอบอำนาจให้กรรมการและผู้บริหารอย่างชัดเจน
และมีความมุ่งมั่นในการดำเนินธุรกิจตามหลักบรรษัทภิบาลที่ดีอย่างแท้จริง
อีกทั้งในประเด็นที่อาจมีรายการระหว่างกันที่เกิดขึ้น
ซึ่งจะถูกตรวจสอบโดยคณะกรรมการตรวจสอบอย่างเคร่งครัด รวมทั้งการเปิดเผยข้อมูลต่างๆ
เหล่านั้นให้แก่ประชาชนทั่วไปอย่างโปร่งใสและเท่าเทียมกัน
โดยการจำกัดการออกเสียงของผู้ที่มีส่วนเกี่ยวข้องในเรื่องต่างๆ
เพื่อเป็นการสร้างความมั่นใจให้กับผู้ถือหุ้นถึงความโปร่งใสในการบริหารงานและการถ่วงดุลอำนาจในการบริหารจัดการของบริษัท

-   ความเสี่ยงด้านบริษัทไม่สามารถจ่ายเงินปันผล

บริษัทมีความเสี่ยงสำหรับการไม่สามารถจ่ายปันผลให้แก่ผู้ถือหุ้นเนื่องจาก ณ วันที่ 31 ธันวาคม
2555 ของงบการเงินเฉพาะกิจการบริษัทมีขาดทุนสะสมเท่ากับ 67.51 ล้านบาท จึงทำให้บริษัท
ไม่สามารถจ่ายเงินปันผลได้จนกว่าจำนวนขาดทุนสะสมจะกลับมาเป็นกำไรสะสมซึ่งเป็นไปตามกฎหมาย

อย่างไรก็ตาม
จากผลประกอบการที่สามารถทำกำไรได้ในแต่ละปีจะส่งผลให้บริษัทสามารถลดผลขาดทุนสะสมให้หมดไปได้
เพื่อที่บริษัทจะได้จ่ายเงินปันผลให้แก่ผู้ถือหุ้นได้
นอกจากนี้บริษัทยังมีแนวทางอื่นที่เหมาะสมและไม่กระทบต่อผู้ถือหุ้นมาใช้เพื่อล้างผลขาดทุนสะสม
โดยการนำส่วนเกินมูลค่าหุ้นที่จะเกิดขึ้นจากการเสนอขายหุ้น IPO มาล้างขาดทุนสะสมได้ทั้งหมด